Twee sterf in skietery in BenoniDie vermeende rowers wat Saterdag in Benoni in hegtenis geneem is. (Foto: Arrive Alive) ŉ Gesamentlike poging deur wetstoepassingsowerhede om ŉ sakerooftog in Benoni aan die Oos-Rand te stuit het Saterdag tot ŉ oor-en-weer-skietery tussen rowers en polisie- en veiligheidsbeamptes gelei. Twee rowers is op die toneel doodgeskiet terwyl vyf ander verdagtes in hegtenis geneem is. Die span het uit lede van verskeie polisie-eenhede, die Valke en private sekuriteitsmaatskappye bestaan. Luidens ŉ verklaring deur die polisie het die span die verdagtes dopgehou en twee motors – ŉ wit Mercedes-Benz met vier insittendes en ’n silwergrys Polo Vivo met drie insittendes – in Brentwoodpark onderskep. ŉ Skietery het uitgebreek en twee verdagtes is op die toneel dood. Die polisie het ook op vier vuurwapens beslag gelê. In ŉ afsonderlike voorval in Ennerdale, suid van Johannesburg, is een verdagte Vrydag doodgeskiet kort nadat hy en sy twee medepligtiges ŉ kettingwinkel in dié gebied beroof het. Ook in dié geval het ŉ oor-en-weer-skietery tussen die polisie en die verdagtes uitgebreek. Die polisie het die ander verdagtes in hegtenis geneem en beslag gelê op drie vuurwapens. Die verdagtes sal eersdaags in die hof verskyn.